title: 2011/90/EU: A Tanács határozata ( 2011. január 18. ) az Európai Gazdasági Közösség és az Andorrai Hercegség között levélváltás formájában létrejött megállapodás hatályát a biztonsági vámintézkedésekre kiterjesztő jegyzőkönyv Európai Unió nevében történő aláírásáról és ideiglenes alkalmazásáról#Jegyzőkönyv az Európai Gazdasági Közösség és az Andorrai Hercegség között levélváltás formájában létrejött megállapodás hatályának a biztonsági vámintézkedésekre történő kiterjesztéséről

text:
               10.2.2011

               HU

               Az Európai Unió Hivatalos Lapja

               L 36/1

         A TANÁCS HATÁROZATA
   (2011. január 18.)
   az Európai Gazdasági Közösség és az Andorrai Hercegség között levélváltás formájában létrejött megállapodás hatályát a biztonsági vámintézkedésekre kiterjesztő jegyzőkönyv Európai Unió nevében történő aláírásáról és ideiglenes alkalmazásáról
   (2011/90/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben 218. cikke (5) bekezdésével,
   tekintettel az Európai Bizottság javaslatára,
   mivel:

               (1)

               A Tanács 2009. február 16-án felhatalmazta a Bizottságot arra, hogy az Andorrai Hercegséggel tárgyalásokba kezdjen egy, az Európai Gazdasági Közösség és az Andorrai Hercegség között levélváltás formájában létrejött megállapodás hatályát a biztonsági vámintézkedésekre kiterjesztő jegyzőkönyvről (a továbbiakban: a jegyzőkönyv). A megállapodást 1990. június 28-án kötötték meg.

               (2)

               A Bizottság és az Andorrai Hercegség közötti tárgyalások a jegyzőkönyv parafálásával végződtek.

               (3)

               A jegyzőkönyvet alá kell írni.

               (4)

               A megkötésre irányuló eljárás befejeződéséig a jegyzőkönyvet 2011. január 1-jétől ideiglenesen alkalmazni kell, amely időpont megegyezik a 2005-ben, illetve 2006-ban – a Közösségi Vámkódex létrehozásáról szóló, 1992. október 12-i 2913/92/EGK rendelet (1) módosításával, illetve a Közösségi Vámkódex létrehozásáról szóló 2913/92/EGK tanácsi rendelet végrehajtására vonatkozó rendelkezések megállapításáról szóló, 1993. július 2-i 2454/93/EGK bizottsági rendelet (2) módosításával – bevezetett biztonsági vámintézkedések alkalmazásának utolsó szakaszával.

               (5)

               A jegyzőköny ideiglenes alkalmazása érdekében e határozatot 2011. január 1-jétől kell alkalmazni,

         ELFOGADTA EZT A HATÁROZATOT:
   1. cikk
   Az Európai Gazdasági Közösség és az Andorrai Hercegség között levélváltás formájában létrejött megállapodás hatályát a biztonsági vámintézkedésekre kiterjesztő jegyzőkönyvet (a továbbiakban: a jegyzőkönyv) a Tanács az Unió nevében jóváhagyja, figyelemmel annak megkötésére.
   A jegyzőkönyv szövegét csatolták e határozathoz.
   2. cikk
   A Tanács elnöke felhatalmazást kap a jegyzőkönyv Unió nevében történő aláírására jogosult személy(ek) kijelölésére, figyelemmel annak megkötésére.
   3. cikk
   A jegyzőkönyvet a 3. cikke (3) bekezdésének megfelelően 2011. január 1-jétől, illetve az Unió és az Andorrai Hercegség között megállapodott későbbi időponttól kezdődően, ideiglenesen alkalmazni kell.
   A Bizottság felhatalmazást kap, hogy a jegyzőkönyv ideiglenes alkalmazását illetően az Unió nevében egy későbbi időpontban állapodjon meg.
   4. cikk
   Az Unió által a vegyes bizottságban képviselendő álláspontot, amennyiben az az Európai Gazdasági Közösség és az Andorrai Hercegség között levélváltás formájában létrejött megállapodás (3) (a továbbiakban: a megállapodás) IIa. címével kapcsolatos kérdéseket érint, a Tanács minősített többséggel, a Bizottság javaslata alapján fogadja el.
   5. cikk
   A megállapodás 12i. cikke (1) bekezdésének hatékony alkalmazása biztosítása érdekében a Bizottság értesíti az Andorrai Hercegséget azon új uniós jogszabály-tervezetekről, amelyek a megállapodás 12b. cikke hatálya alá tartozó biztonsági vámintézkedésekről szóló uniós jog továbbfejlesztését képezik.
   A Bizottság felhatalmazást kap, hogy az Unió és az Andorrai Hercegség biztonsági vámintézkedései egyenértékűségének biztosítása érdekében meghozza a megállapodás 12k. cikke szerinti szükséges intézkedéseket.
   Ha az első bekezdésben említett uniós jogszabályok végrehajtásának időpontjáig az Andorrai Hercegség nem fogadja el az új rendelkezéseket, és azok ideiglenes alkalmazására nincs lehetőség, akkor a megállapodás IIa. címe alkalmazását annak 12k. cikke (2) bekezdésének megfelelően fel kell függeszteni. A Bizottság értesíti az Andorrai Hercegséget a felfüggesztésről.
   6. cikk
   Ez a határozat elfogadásának napján lép hatályba.
   Ezt a határozatot 2011. január 1-jétől kell alkalmazni.

      Kelt Brüsszelben, 2011. január 18-án.

            a Tanács részéről

            az elnök

         MATOLCSY Gy.

      (1)  HL L 302., 1992.10.19., 1. o.

      (2)  HL L 253., 1993.10.11., 1. o.

      (3)  HL L 374., 1990.12.31., 14. o.

      JEGYZŐKÖNYV
      az Európai Gazdasági Közösség és az Andorrai Hercegség között levélváltás formájában létrejött megállapodás hatályának a biztonsági vámintézkedésekre történő kiterjesztéséről
      AZ EURÓPAI UNIÓ
      egyrészről, és
      AZ ANDORRAI HERCEGSÉG
      másrészről,
      a továbbiakban: az Unió és az Andorrai Hercegség, együttesen: a Szerződő Felek,
      TEKINTETTEL a Luxembourgban, 1990. június 28-án aláírt, az Európai Gazdasági Közösség és az Andorrai Hercegség között levélváltás formájában létrejött megállapodásra (a továbbiakban: a megállapodás);
      MIVEL az áruknak az Unió és az Andorrai Hercegség közti határon történő átlépésekor fenn kell tartani az ellenőrzések és alakiságok egyszerűsítésének a meglévő szintjét, és ezáltal biztosítani kell a két Fél közti kereskedelmi forgalom folyamatosságát;
      MIVEL a Felek kötelezettséget vállalnak arra, hogy az Unió hatályos jogszabályain alapuló intézkedések révén egyenértékű szintű biztonságot garantálnak saját területükön;
      MIVEL kívánatos, hogy Andorrával konzultációra kerüljön sor a biztonsági vámintézkedésekre vonatkozó uniós szabályok továbbfejlesztéséről, valamint hogy Andorra részt vegyen a Vámkódex Bizottság ezzel a tárgykörrel kapcsolatos munkájában és tájékoztatást kapjon e szabályok végrehajtásáról;
      MIVEL a Szerződő Feleknek szándékában áll, hogy a területükre belépő vagy onnan kilépő árukereskedelemben a kereskedelem folyamatosságának akadályozása nélkül javítsák a biztonságot;
      MIVEL a Szerződő Felek érdekében a harmadik országokból, illetve azokba történő árufuvarozás tekintetében egyenértékű biztonsági vámintézkedéseket kell bevezetni;
      MIVEL a szóban forgó biztonsági vámintézkedések területi hatályát – eltérően a megállapodásétól – a Szerződő Felek vámterületének alapulvételével kell meghatározni;
      MIVEL e biztonsági vámintézkedések hatályának a Szerződő Felek között létrehozott vámunió hatályából kizárt mezőgazdasági termékekre (a Harmonizált Rendszer 1–24. árucsoportjára) is ki kell terjedniük;
      MIVEL ezek a biztonsági vámintézkedések az árukra vonatkozó biztonsági adatoknak az áruk belépése és kilépése előtti nyilatkozatra, a biztonsági kockázatkezelésre és az ezzel kapcsolatos vámellenőrzésekre, valamint a biztonság terén kölcsönösen elismert engedélyezett gazdálkodói státus megadására vonatkoznak;
      MIVEL az Andorrai Hercegségben a személyes adatok védelme megfelelő szintű (1);
      MIVEL a biztonsági vámintézkedések tekintetében az egyensúly helyreállítására alkalmas intézkedéseket kell előírni, beleértve az érintett rendelkezések felfüggesztését is azokra az esetekre, amikor a biztonsági vámintézkedések egyenértékűsége már nincs biztosítva,
      A KÖVETKEZŐKBEN ÁLLAPODNAK MEG:
      1. cikk
      A megállapodás hatályának a biztonsági vámintézkedésekre történő kiterjesztése céljából a megállapodás szövegébe a következő új IIa. címet kell beilleszteni:

         „IIA.   CÍM

            MEGEGYEZÉS A BIZTONSÁGI VÁMINTÉZKEDÉSEKRŐL

            I.   FEJEZET

               A biztonsági vámintézkedések és azok végrehajtásának nyomon követése

         12a. cikk
         Érintett területek
         Ez a cím egyrészről a Közösség vámterületére, másrészről az Andorrai Hercegség vámterületére vonatkozik.
         12b. cikk
         A közösségi vívmányok elfogadása
         (1)   Az Andorrai Hercegség elfogadja az Unió által alkalmazott biztonsági vámintézkedéseket. Biztonsági vámintézkedésen azokat a rendelkezéseket kell érteni, amelyek az áruknak a vámterületre történő beléptetése, illetőleg onnan való kiléptetése előtt teendő vámáru-nyilatkozatokra, az engedélyezett gazdálkodókra, valamint a biztonsági vámellenőrzésekre és kockázatkezelésére vonatkoznak, amelyek az Unió területén a mindenkor hatályos vonatkozó vámjogszabályok értelmében alkalmazandók. Az érintett rendelkezések részletes jegyzékét a 17. cikkben említett vegyes bizottság állapítja meg.
         (2)   A biztonsági vámintézkedések a Harmonizált Rendszer 1–24. árucsoportjába tartozó mezőgazdasági termékekre is alkalmazandók, annak ellenére, hogy azok az Unió és az Andorrai Hercegség közötti vámunió hatályából a 2. cikk értelmében ki vannak zárva.
         12c. cikk
         Általános alapelvek
         (1)   A Szerződő Felek vállalják, hogy a harmadik országokból, illetve azokba történő árufuvarozásra a 12b. cikk (1) bekezdésében említett biztonsági vámintézkedéseket alkalmazzák, és hogy ezáltal külső határaikon egyenértékű szintű biztonságot biztosítanak.
         (2)   A Szerződő Felek lemondanak arról, hogy a 12b. cikk (1) bekezdésében említett biztonsági vámintézkedéseket az áruknak a vámterületeik közötti fuvarozásakor alkalmazzák.
         (3)   Mielőtt a Szerződő Felek harmadik országokkal a biztonsági vámintézkedések tárgykörében bármilyen megállapodást kötnének, egyeztetnek egymással annak érdekében, hogy a kérdéses megállapodás összhangban legyen ezzel a megállapodással, különösen akkor, ha a tervezett megállapodás az ebben a címben meghatározott biztonsági vámintézkedésektől eltérő rendelkezéseket tartalmaz.
         12d. cikk
         Az áru beléptetése, illetve kiléptetése előtti nyilatkozat benyújtásának helye
         (1)   Az áru beléptetése előtti nyilatkozatot annak a Szerződő Félnek az illetékes hatóságához kell benyújtani, amelynek vámterületére a harmadik országból érkező árut beszállítják. Ez a hatóság a szóban forgó nyilatkozatban feltüntetett adatok alapján elvégzi a kockázatelemzést és a biztonsági szempontból szükségesnek ítélt vámellenőrzéseket, akkor is, ha ezeket az árukat a másik Szerződő Félnek szánják.
         (2)   Az áru kiléptetése előtti nyilatkozatot annak a Szerződő Félnek az illetékes hatóságához kell benyújtani, amelynek vámterületén a harmadik országba történő kivitelhez kapcsolódó, illetve – adott esetben – a harmadik országba történő kiléptetéshez kapcsolódó alakiságokat elvégzik. Az illetékes hatóság az említett nyilatkozatban feltüntetett adatok alapján elvégzi a kockázatelemzést és a biztonsági szempontból szükségesnek ítélt ellenőrzéseket.
         (3)   Amennyiben az árut az egyik Szerződő Fél vámterületéről a másik Szerződő Fél vámterületén keresztül juttatják el egy harmadik országba, az áru kiléptetése előtti nyilatkozatot kizárólag ez utóbbi Szerződő Fél hatáskörrel rendelkező hatóságához kell benyújtani.
         12e. cikk
         Biztonsági vámellenőrzések és a biztonsággal kapcsolatos kockázatkezelés
         (1)   A biztonsági vámellenőrzések céljára mindkét Szerződő Fél kockázatkezelési keretrendszert, kockázati kritériumokat és biztonsági szempontból kiemelt fontosságú vámellenőrzési területeket határoz meg.
         (2)   A Szerződő Felek elismerik a biztonsággal kapcsolatos kockázatkezelési rendszereik egyenértékűségét.
         (3)   A Szerződő Felek együttműködnek:

                     —

                     a kockázatelemzésük és a biztonsági vámellenőrzések hatékonyságának javítását és erősítését lehetővé tevő információcsere érdekében, és

                     —

                     a közös kockázatkezelési keretrendszer, a közös kockázati kritériumok, valamint a közös kiemelt ellenőrzési területek megfelelő határidőn belül történő meghatározása, továbbá a közös kockázatkezelés végrehajtásához szükséges számítógépes rendszer bevezetése érdekében.

               (4)   A vegyes bizottság elfogad minden olyan rendelkezést, amely e cikk alkalmazásához szükséges.
         12f. cikk
         A biztonsági vámintézkedések végrehajtásának nyomon követése
         (1)   A vegyes bizottság meghatározza, hogy a Szerződő Felek hogyan kövessék nyomon e cím végrehajtását és hogyan ellenőrizzék a biztonsági vámintézkedéseknek történő megfelelést.
         (2)   Az említett nyomon követés többek között az alábbiak szerint történhet:

                     —

                     az ebben a címben foglaltak végrehajtásának és különösen a biztonsági vámintézkedések egyenértékűségének rendszeres értékelése,

                     —

                     felülvizsgálat a cím alkalmazásának javítása vagy rendelkezéseinek módosítása, s ezáltal célkitűzéseinek fokozottabb teljesítése céljából,

                     —

                     a két Szerződő Fél szakértői közötti tematikus értekezletek szervezése és a közigazgatási eljárások ellenőrzése, helyszíni látogatások révén is.

               (3)   A vegyes bizottság gondoskodik arról, hogy az e cikk végrehajtása céljából hozott intézkedések tiszteletben tartsák az érintett gazdasági szereplők jogait.
         12g. cikk
         Információcsere az engedélyezett gazdálkodókról
         Az Európai Bizottság és a hatáskörrel rendelkező andorrai hatóságok biztonsági okokból egymással rendszeresen közlik engedélyezett gazdálkodóik azonosító adatait, beleértve a következő információkat is:

                     a)

                     gazdálkodói azonosító szám (Trader Identification Number – TIN), a gazdasági szereplők nyilvántartására és azonosítására (Economic Operator Registration and Identification – EORI) vonatkozó jogszabálynak megfelelő formátumban;

                     b)

                     az engedélyezett gazdálkodó neve és címe;

                     c)

                     azon okirat száma, amellyel az engedélyezett gazdálkodói státust megadták;

                     d)

                     jelenlegi státus (fennáll, felfüggesztve, visszavonva);

                     e)

                     a státus módosulásának időszakai;

                     f)

                     a tanúsítvány hatálybalépésének időpontja;

                     g)

                     a tanúsítványt kiállító hatóság.

               12h. cikk
         A szakmai titoktartás és a személyes adatok védelme
         A Szerződő Felek által az e címmel bevezetett intézkedések keretében egymásnak átadott információk esetében a szakmai titoktartás és a személyes adatok az információt fogadó Szerződő Fél területén e tárgyban alkalmazandó jog szerinti védelemben részesülnek.
         Az említett információk különösen nem adhatók át másnak, mint az érintett Szerződő Fél hatáskörrel rendelkező hatóságainak, és azokat e hatóságok nem használhatják fel az e megállapodásban meghatározottaktól eltérő célokra.

            II.   FEJEZET

               A megegyezés irányítása

         12i. cikk
         A jog továbbfejlesztése
         (1)   Amikor az Unió új szabályozást dolgoz ki a biztonsági vámintézkedések területén, nem hivatalosan kikéri andorrai szakértők véleményét.
         (2)   Az Unió megfigyelői minőségben és az őket érintő pontok vonatkozásában az andorrai szakértőknek lehetőséget biztosít arra, hogy részt vegyenek a Vámkódex Bizottság ülésein; a Vámkódex Bizottság az Európai Bizottságot segíti végrehajtási hatáskörei gyakorlásában a IIa. címben érintett tárgykörökben. Az 1/2003/EK–Andorra vegyes bizottsági határozat (2) 66–68. cikkében foglalt rendelkezések értelemszerűen alkalmazandók.
         (3)   Amikor az Európai Bizottság az Európai Parlament és/vagy az Európai Unió Tanácsa elé terjeszti javaslatát, illetőleg a tagállamok elé terjeszti végrehajtási intézkedései tervezetét, az Andorrai Hercegségnek is másolatot küld.
         Bármelyik Szerződő Fél kérésére a vegyes bizottság keretében előzetes véleménycserére kerül sor.
         (4)   Az új uniós jogszabályok elfogadását megelőző szakaszban a Szerződő Felek – egyikük kérelmére – folyamatos tájékoztatási és egyeztetési eljárás keretében ismét konzultálnak egymással a vegyes bizottság keretében.
         (5)   A tájékoztatási és egyeztetési szakasz folyamán a Szerződő Felek együttműködnek annak elősegítése érdekében, hogy a folyamat végén a Szerződő Felek egyidejűleg alkalmazzák az (1) bekezdésben említett új szabályozást.
         12j. cikk
         Harmadik országokkal kötött megállapodások
         A Szerződő Felek megállapodnak abban, hogy az egyik Szerződő Fél által az e megállapodás IIa. címe alá tartozó valamely területen harmadik országgal kötött megállapodások nem keletkeztethetnek kötelezettségeket a másik Szerződő Fél számára, kivéve, ha a vegyes bizottság ettől eltérően határoz.
         12k. cikk
         Az egyensúly helyreállítására irányuló intézkedések
         (1)   Bármelyik Szerződő Fél – a vegyes bizottság keretében való egyeztetés után – megfelelő intézkedéseket hozhat az egyensúly helyreállítására, beleértve a IIa. címben foglalt rendelkezések alkalmazásának felfüggesztését is, ha megállapítása szerint a másik Szerződő Fél e rendelkezések feltételeit nem tartja be, vagy ha a biztonsági vámintézkedések egyenértékűsége már nem biztosított.
         Ha bármely késlekedés veszélyeztethetné a biztonsági vámintézkedések hatásosságát, előzetes egyeztetés nélkül ideiglenes védintézkedések rendelhetők el, feltéve, hogy az említett intézkedések meghozatala után haladéktalanul egyeztetések kezdődnek.
         (2)   Ha a Szerződő Felek vámintézkedéseinek egyenértékűsége annak következtében nincs többé biztosítva, hogy a 12i. cikkben említett új szabályozást az Andorrai Hercegség nem fogadja el, akkor az Unió felfüggesztheti a IIa. cím rendelkezéseinek alkalmazását, kivéve, ha további alkalmazásuk lehetséges módjainak vizsgálata után a vegyes bizottság másképpen határoz.
         (3)   A fent említett intézkedések hatályának és időtartamának a helyzet rendezéséhez és az ebből a címből eredő jogok és kötelezettségek közti megfelelő egyensúly biztosításához szükséges mértékre kell korlátozódnia. Bármelyik Szerződő Fél kérheti a vegyes bizottságtól, hogy folytasson egyeztetéseket a kérdéses intézkedések arányosságáról. Ha a vegyes bizottság nem tudja rendezni a jogvitát, adott esetben úgy határozhat, hogy a 18. cikk (2) bekezdése szerinti választott bírósági eljáráshoz folyamodik. Ennek keretében nem rendezhetők az uniós jog vonatkozó rendelkezéseinek értelmezésével kapcsolatos kérdések.

            III.   FEJEZET

               Vegyes rendelkezések a biztonsági vámintézkedésekre vonatkozó megegyezést illetően

         12l. cikk
         Felülvizsgálat
         Ha valamelyik Szerződő Fél e megállapodás felülvizsgálatát kívánja, akkor e célból javaslatot kell terjesztenie a másik Szerződő Fél elé. A felülvizsgálat a Szerződő Felek belső eljárásainak lezárultát követően lép hatályba.

      2. cikk
      Ez a jegyzőkönyv a megállapodás elválaszthatatlan részét képezi.
      3. cikk
      (1)   Ezt a jegyzőkönyvet a Szerződő Felek saját eljárásaikkal összhangban hagyják jóvá. A jegyzőkönyv 2011. január 1-jén lép hatályba, feltéve, hogy a Szerződő Felek ezen időpontot megelőzően értesítették egymást az ehhez szükséges eljárások lezárultáról.
      (2)   Ha ez a megállapodás 2011. január 1-jén nem lép hatályba, akkor az azon időpontot követő napon lép hatályba, amelyen a Szerződő Felek értesítik egymást az ehhez szükséges eljárások lezárultáról.
      (3)   Amíg az (1) és a (2) bekezdésben említett eljárások nem zárultak le, a Szerződő Felek 2011. január 1-jétől vagy a Szerződő Felek megállapodása szerinti későbbi időponttól ideiglenesen alkalmazzák ezt a jegyzőkönyvet.
      4. cikk
      Nyelvek
      Ez a megállapodás két-két eredeti példányban készült angol, bolgár, cseh, dán, észt, finn, francia, görög, holland, lengyel, lett, litván, magyar, máltai, német, olasz, portugál, román, spanyol, svéd, szlovák, szlovén, valamint katalán nyelven, amely szövegek mindegyike egyaránt hiteles.

            За Европейския съюз
            Por la Unión Europea
            Za Evropskou unii
            For Den Europæiske Union
            Für die Europäische Union
            Euroopa Liidu nimel
            Για την Ευρωπαϊκή Ένωση
            For the European Union
            Pour l'Union européenne
            Eiropas Savienības vārdā –
            Europos Sajungos vardu
            Az Európai Unió részéről
            Għall-Unjoni Ewropea
            Voor de Europese Unie
            W imieniu Unii Europejskiej
            Pela União Europeia
            Pentru Uniunea Europeană
            Za Európsku úniu
            Za Evropsko unijo
            Euroopan unionin puolesta
            För Europeiska unionen
            Per l'Unione europea

            За Княжество Андора
            Por el Principado de Andorra
            Za Andorrské knížectví
            For Fyrstendømmet Andorra
            Für das Fürstentum Andorra
            Andorra Vürstiriigi nimel
            Για το Πριγκιπάτο της Ανδόρας
            For the Principality of Andorra
            Pour la Principauté d'Andorre
            Per il Principato di Andorra
            Andoras Firstistes vārdā –
            Andoros Kunigaikštystės vardu
            Az Andorrai Hercegség részéről
            Għall-Prinċipat ta’ Andorra
            Voor het Vorstendom Andorra
            W imieniu Księstwa Andory
            Pelo Principado de Andorra
            Pentru Principatul Andorra
            Za Andorrské kniežatstvo
            Za Kneževino Andoro
            Andorran ruhtinaskunnan puolesta
            För Furstendömet Andorra
            Pel Principat d'Andorra

         (1)  A Bizottság 2010. október 19-i 2010/625/EU határozata a 95/46/EK európai parlamenti és tanácsi irányelv alapján a személyes adatok Andorrában biztosított megfelelő védelméről (HL L 277., 2010.10.21., 27. o.).

         (2)  HL L 253., 2003.10.7., 3. o.”.


title: 2011/646/: A Tanács határozata ( 2011. május 23. ) a Preszpa Park védelméről és fenntartható fejlesztéséről szóló megállapodás Európai Unió nevében történő megkötéséről#Megállapodás a Preszpa Park védelméről és fenntartható fejlesztéséről

text:
               4.10.2011

               HU

               Az Európai Unió Hivatalos Lapja

               L 258/1

         A TANÁCS HATÁROZATA
   (2011. május 23.)
   a Preszpa Park védelméről és fenntartható fejlesztéséről szóló megállapodás Európai Unió nevében történő megkötéséről
   (2011/646/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 192. cikke (1) bekezdésére, összefüggésben 218. cikke (6) bekezdésének a) pontjával,
   tekintettel az Európai Bizottság javaslatára,
   tekintettel az Európai Parlament véleményére,
   mivel:

               (1)

               A vízpolitika terén a közösségi fellépés kereteinek meghatározásáról szóló, 2000. október 23-i 2000/60/EK európai parlamenti és tanácsi irányelv („EU vízpolitikai keretirányelv”) (1) értelmében amennyiben egy vízgyűjtő kerület túlterjed az Unió határain, a tagállamok az érintett nem tagállamokkal megfelelő koordináció kialakítására törekszenek azzal a céllal, hogy az adott irányelv célkitűzéseit a vízgyűjtő kerület egészén elérjék.

               (2)

               A Tanács 2006. június 27-én határozatot fogadott el, amely felhatalmazza a Bizottságot, hogy az Európai Közösség nevében részt vegyen bizonyos tagállamok és harmadik országok közös európai vízgyűjtő területein az együttműködés fejlesztését szolgáló nemzetközi megállapodások megkötését célzó tárgyalásokon.

               (3)

               A Preszpa-tavak és környezetük jelentős ökológiai értékű, egyedülálló természeti kincset képviselnek, amelyet csak holisztikus megközelítéssel, a vízgyűjtő kerület egészét érintő intézkedésekkel lehet megőrizni.

               (4)

               A Preszpa Park védelméről és fenntartható fejlesztéséről szóló megállapodás az Európai Bizottság, Görögország, Albánia és Macedónia Volt Jugoszláv Köztársaság tárgyalásainak eredménye, elmélyíti a területtel kapcsolatban már megvalósult együttműködést, és hozzájárulhat az EU vízpolitikai keretirányelv sikeres végrehajtásához.

               (5)

               A megállapodást meg kell kötni,

         ELFOGADTA EZT A HATÁROZATOT:
   1. cikk
   A Preszpa Park védelméről és fenntartható fejlesztéséről szóló megállapodást az Unió nevében a Tanács jóváhagyja.
   A megállapodás szövegét csatolták e határozathoz.
   2. cikk
   A Tanács elnöke felhatalmazást kap az Unió nevében a megállapodás 18. cikke szerinti értesítés megtételére jogosult személy(ek) kijelölésére, hogy kifejezze az Unió egyetértését a tekintetben, hogy a megállapodást magára nézve jogilag kötelezőnek ismeri el.
   3. cikk
   Ez a határozat az elfogadásának napján lép hatályba (2).

      Kelt Brüsszelben, 2011. május 23-án.

            a Tanács részéről

            az elnök

         MARTONYI J.

      (1)  HL L 327., 2000.12.22., 1. o.

      (2)  A Tanács Főtitkársága gondoskodik a megállapodás hatálybalépésének napja kihirdetéséről az Európai Unió Hivatalos Lapjában.

      FORDÍTÁS
      MEGÁLLAPODÁS
      a Preszpa Park védelméről és fenntartható fejlesztéséről
      A Preszpa-tavak területén osztozó három állam környezetvédelmi minisztériumai és az Európai Unió, a továbbiakban együttesen: a Felek,
      FIGYELEMMEL a három állam miniszterelnökei által 2000. február 2-án a Preszpa Park létrehozásáról és a Preszpa-tavak és környezetük védelméről és fenntartható fejlesztéséről tett nyilatkozatra;
      EMLÉKEZTETVE a Preszpa-tavak területén osztozó három állam miniszterelnökei által 2009. november 27-én Pyliben tett közös nyilatkozatra;
      FIGYELEMMEL ARRA, hogy a Preszpa-tavak és medencéjük egyedülálló természeti területet képviselnek, amelynek geomorfológiai, ökológiai, biodiverzitási és kulturális értéke nemzetközi jelentőségű, mivel a terület létfontosságú élőhelye számos ritka és/vagy endemikus állat- és növényfajnak, fészkelőhelye világszinten veszélyeztetett madárfajoknak, valamint jelentős régészeti és műemléki értékeket őriz;
      FELISMERVE közös felelősségüket a Preszpa-medence ökoszisztémájának és annak egyes összetevőinek megőrzése iránt – nem kizárólag természetes szépsége miatt, hanem az ott élők társadalmi és gazdasági jólétének, valamint a gazdaság fejlődésének alapjaként (ideértve a mezőgazdaságot, a halászatot és az idegenforgalmat);
      MEGGYŐZŐDVE ARRÓL, hogy a Preszpa-tavak medencéjének biológiai sokféleségét, különböző szerepeit és az emberi társadalom számára képviselt értékét kizárólag holisztikus megközelítéssel, a vízgyűjtő medence egészére vonatkozó intézkedésekkel lehet védeni és megőrizni;
      TUDATÁBAN ANNAK, hogy az egyes országok egyéni fellépései nem elegendőek a Preszpa-tavak ökoszisztémájának és kulturális örökségének megőrzéséhez és az ott élők életszínvonalának javításához;
      AZZAL AZ ÓHAJJAL, hogy a miniszterelnökök 2000. február 2-i nyilatkozatának megfelelően a Preszpa-medence egyedülálló ökológiai értékeinek megőrzése és védelme, illetve az ott található élőhelyek romlását kiváltó tényezők megelőzése vagy visszafordítása érdekében fokozzák a három ország illetékes hatóságai és egyéb érdekeltjei közötti együttműködést;
      AZZAL AZ ELHATÁROZÁSSAL, hogy a miniszterelnökök 2000. február 2-i nyilatkozatának megfelelően, valamint az EU 2000/60/EK vízpolitikai keretirányelve és egyéb vonatkozó irányelvek előírásaival összhangban felkutatják a Preszpa-tavak vizeinek és édesvízi ökoszisztémájának védelmét és fenntartható használatát szolgáló megfelelő kezelési módszereket;
      TUDATÁBAN ANNAK, hogy a területet régóta használja az emberi társadalom, és hogy a hagyományos használatok összeegyeztethetőek a természetvédelemmel;
      MEGERŐSÍTVE elköteleződésüket a Preszpa-medence fenntartható fejlesztése mellett, amely határokon átnyúló együttműködéssel, koherens megközelítéssel, az Európai Unió integrációs folyamatával és elveivel összeegyeztethető módon megvalósítható;
      FIGYELEMMEL a hatáskörrel rendelkező hatóságok és az érdekelt felek részvételével 2009-ben megkezdett Drin-párbeszédre, amelynek célja a Drin-medence fenntartható kezelésére szolgáló közös stratégia kialakítása és az országok közötti együttműködés elősegítése;
      SZEM ELŐTT TARTVA a környezetvédelemre vonatkozó azon nemzetközi jogi eszközök vonatkozó rendelkezéseit, amelyeknek szerződő vagy aláíró felei;
      EMLÉKEZTETVE a Felek között fennálló, a környezetvédelmi együttműködésre és a fenntartható fejlesztésre vonatkozó, hatályos kétoldalú megállapodásokra;
      TUDATÁBAN ANNAK, hogy a Felek egyike az Európai Unió tagállama, egy másik fél tagjelölt ország, egy pedig potenciális jelölt ország az uniós tagságra, valamint hogy az utóbbi kettő stabilizációs és társulási megállapodást kötött az EU-val;
      ELISMERVE a három államban a kormányzati és a civil szervezetek különböző, de egymást kiegészítő hatásköreit a Preszpa-medence védelmét és kezelését illetően;
      FIGYELEMMEL a Preszpa Park kezelésében 2000 óta megvalósuló háromoldalú együttműködés tapasztalataira, különösen az ideiglenes koordinációs bizottság és annak titkársága munkájára;
      FIGYELEMBE VÉVE az ideiglenes koordinációs bizottság és annak titkársága által kidolgozott, a Preszpa Park fenntartható fejlesztésére vonatkozó stratégiai cselekvési tervet;
      A KÖVETKEZŐKBEN ÁLLAPODTAK MEG:
      ELSŐ RÉSZ

         ÁLTALÁNOS RENDELKEZÉSEK

      1. cikk
      Fogalommeghatározások
      E megállapodás alkalmazásában:
      —   „Preszpa Park”: a Preszpa-tavaknak a három állam területe között megoszló medencéjét alkotó földrajzi terület, amelybe beletartoznak mind a felszíni elemek, mind a megfelelően kijelölt, felszín alatti víztestek, vagyis a 2000. február 2-án kelt nyilatkozatnak megfelelően nemzetközi védett területnek nyilvánított terület,
      —   „határokon átnyúló hatás”: a Felek joghatósága alá tartozó területetek környezetét érintő bármely olyan hatás, amelynek fizikai forrása részben vagy egészben egy másik fél joghatósága alá tartozó területen található, beleértve az emberi egészségre és biztonságra, a növények vagy állatok egészségére, a talajra, a vízre, az éghajlatra, a tájra, a történelmi emlékekre vagy egyéb építményekre gyakorolt káros hatásokat, az ilyen hatások összjátékát, illetve a kulturális örökséget vagy a társadalmi-gazdasági helyzetet befolyásoló, az említett tényezők módosulásából fakadó hatást.
      2. cikk
      A megállapodás célja
      A Felek együttműködnek annak érdekében, hogy garantálják a Preszpa Park ökoszisztémájának integrált védelmét és a terület fenntartható fejlesztését, és ennek keretében a nemzetközi és európai uniós normáknak megfelelő integrált vízgyűjtő-gazdálkodási terveket dolgoznak ki.
      MÁSODIK RÉSZ

         AZ EGYÜTTMŰKÖDÉS ELVEI

      3. cikk
      Alapvető kötelezettségek
      (1)   A 2. cikkben meghatározott célok elérése érdekében a Felek megteszik a szükséges intézkedéseket, és alkalmazzák a legjobb rendelkezésre álló technikákat, akár egyénileg, akár együttműködésben, tiszteletben tartva a szuverén egyenlőség, a területi integritás, a kölcsönös előny és a jóhiszeműség elveit a következők megvalósításához:

                  a)

                  a Preszpa-tavak vízminőségének és vízmennyiségének gondos kezelése, különös figyelmet fordítva mindkét tó vízszintjére;

                  b)

                  a Preszpa-medence vízszennyezésének megelőzése, ellenőrzése és csökkentése;

                  c)

                  a terület biodiverzitásának védelme és megőrzése, különösen az endemikus, a ritka és a bármilyen mértékben veszélyeztetett állat- és növényfajok védelme, valamint az érzékeny élőhelyek, az ökoszisztémák és az ökoszisztéma-szolgáltatások helyreállítása és gondozása révén, méghozzá a nemzetközi és az uniós jogszabályoknak megfelelően, ideértve a 92/43/EGK irányelvet és a 2009/147/EK irányelvet, valamint az uniós biodiverzitási politikát is;

                  d)

                  a talaj védelme az erózió, a kimerülés, fertőzések és szennyezés ellen;

                  e)

                  a természeti erőforrások körültekintő használata és a Preszpa Park területének fenntartható fejlesztése biztosítása, előmozdítása és ellenőrzése;

                  f)

                  az idegen állat- és növényfajok betelepítésének és szaporításának megakadályozása;

                  g)

                  a Preszpa Park területére vélhetően vagy nyilvánvalóan káros hatást gyakorló tevékenységek hatékony szabályozása, az ilyen hatások kiküszöbölése vagy minimálisra csökkentése.

            (2)   Mindezek érdekében a Felek:

                  a)

                  integrált kezelési terveket és programokat dolgoznak ki és hajtanak végre a terület védelme és fenntartható fejlesztése érdekében, összhangban a Preszpa Park fenntartható fejlesztését szolgáló stratégiai cselekvési tervvel;

                  b)

                  összehangolt stratégiát dolgoznak ki a rendezési, település- és területhasználati tervezéshez, valamint a védett területek kezeléséhez annak érdekében, hogy a vízgyűjtő területének kezelése a fenntartható fejlesztés elveinek megfelelően történjen, a terület fokozott védelmének szükségességét tiszteletben tartva, valamint a nemzetközi és az uniós szabályozásnak megfelelően, ideértve a 92/43/EGK irányelvet és a 2009/147/EK irányelvet is;

                  c)

                  jóváhagyják és lelkiismeretesen alkalmazzák a vízgyűjtővel kapcsolatosan a 4. cikkben említett környezetvédelmi előírásokat és kritériumokat;

                  d)

                  elfogadják azon jogi, közigazgatási, gazdasági, pénzügyi és technikai intézkedéseket, amelyek szükségesek a következőkhöz:

                              i.

                              a fenntartható mezőgazdálkodás és az alacsony intenzitású állattenyésztés lehető legszélesebb körben való terjesztése, figyelemmel a terület eltartó képességére, valamint a körültekintő kiaknázás elvét tiszteletben tartó halászati szabályozás bevezetése;

                              ii.

                              a háztartási és a mezőgazdasági hulladéknak a legjobb rendelkezésre álló technikákkal történő kezelése;

                              iii.

                              az úthálózatok, a távközlés és egyéb társadalmi infrastruktúrák és szolgáltatások oly módon történő javítása és korszerűsítése, amely összeegyeztethető a biodiverzitás védelmével, a védett területek megőrzésével és a Preszpa Park területének fenntartható fejlesztésével;

                  e)

                  előmozdítják a Felek között az ötletek rendszeres cseréjét, megőrzik az építészeti hagyományokat és a műemlékeket, a terület idegenforgalmi fejlesztésére közös stratégiát dolgoznak ki és hajtanak végre, valamint javítják a nyilvánosság tájékozottságát és környezetvédelmi tudatosságát helyi megoldások születése érdekében;

                  f)

                  a vízgyűjtő területének lakossága számára meggyorsítják az egyének környezeti információhoz való hozzáférési joga, környezeti ügyekben a nyilvánosságnak a döntéshozatalban történő részvételhez való joga, valamint ilyen ügyekben az igazságszolgáltatáshoz való jog hathatós és teljes körű gyakorlását;

                  g)

                  kidolgoznak és fenntartanak egy szabványosított és hatékony közös monitorozó rendszert a medence és a tavak környezeti állapotának megfigyelésére, kezelésére és szabályozására;

                  h)

                  előre nem látott események bekövetkeztekor közös intézkedéseket fogadnak el a felmérés és a kárcsökkentés érdekében.

            4. cikk
      Környezetvédelmi előírások és kritériumok
      (1)   E megállapodás aláíró felei a 10. cikkben említett bizottság segítségével meghatározzák azokat a pontos kritériumokat, előírásokat, határ- és célértékeket, amelyeket a 2. cikk céljaival összhangban a terület védelmére, megőrzésére és fejlesztésére alkalmaznak.
      (2)   Ennek érdekében a Felek:

                  a)

                  végrehajtják a nemzetközi és uniós normák és szabványok által meghatározott jogi kötelezettségeiket a Preszpa-tavak és vízgyűjtőjük védelme és megőrzése kapcsán;

                  b)

                  a vonatkozó nemzeti környezetvédelmi előírásokat és kritériumokat hozzáigazítják a vízgyűjtő helyi adottságaihoz és szükségleteihez;

                  c)

                  megkövetelik a legjobb rendelkezésre álló technológiák és legkorszerűbb környezetvédelmi gyakorlatok alkalmazását.

            5. cikk
      Fenntartható vízgazdálkodás
      A Felek megállapodnak abban, hogy együttműködnek a Preszpa Park vizeivel való fenntartható gazdálkodásban. Ez magában foglalja a felszíni és felszín alatti vizek vízgyűjtő szintjén való integrált kezelését a 2000/60/EK irányelv és más vonatkozó irányelvek alapján. A vízgazdálkodás részfeladatai a következők:

                  a)

                  elegendő mennyiségű és megfelelő minőségű ivóvíz biztosítása;

                  b)

                  a természetes vízi ökoszisztémák, vizes élőhelyek és ezek funkciói védelméhez, megőrzéséhez, és amennyiben szükséges, helyreállításához elegendő mennyiségű és megfelelő minőségű víz biztosítása;

                  c)

                  a helyi közösségek fenntartható társadalmi és gazdasági fejlődéséhez hozzájáruló egyéb jogszerű felhasználások számára elegendő mennyiségű és megfelelő minőségű víz biztosítása, figyelembe véve azt, hogy alkalmazkodni kell az éghajlatváltozás lehetséges hatásaihoz;

                  d)

                  a korábbi hidrológiai beavatkozások negatív következményeinek megszüntetése vagy enyhítése, különös tekintettel a Devoli folyó és a Kis-Preszpa-tó medrét ért hatásokra;

                  e)

                  a legjobb rendelkezésre álló technikák alkalmazása a víz romboló hatásai (áradások, erózió) elleni védelem érdekében;

                  f)

                  a különböző használatok közötti érdekellentétek feloldása; és

                  g)

                  a felállítandó vízgazdálkodási rendszer működésének felügyelete.

            Mindezek érdekében a felek létrehozzák a 14. cikkben meghatározott, a vízzel foglalkozó munkacsoportot.
      6. cikk
      Adatok és információk cseréje
      A Felek gondoskodnak a hatáskörrel rendelkező hatóságaik közötti hivatalos és rendszeres információcserét szolgáló rendszerről, amely hozzájárul a Preszpa Park hathatós védelméhez. Többek között a következőket cserélik ki:

                  a)

                  kvalitatív és kvantitatív adatok a vízzel, a vízi ökoszisztémákkal, a fontos élőhelyekkel és fajokkal kapcsolatban;

                  b)

                  a legjobb rendelkezésre álló technológiák alkalmazásával kapcsolatos tapasztalatok, valamint kutatási és fejlesztési eredmények a vizes élőhelyek védelme, a vízgazdálkodás, a szennyezések megelőzése, ellenőrzése és csökkentése terén.

            7. cikk
      Határokon átnyúló hatás
      A Felek együttműködnek a terület környezete és különösen vizei épségének védelmét szavatoló intézkedések megalkotásában, valamint az emberi tevékenység által okozott, határokon átnyúló hatások kiküszöbölésében vagy csökkentésében. Kiemelten foglalkoznak a megfelelő környezeti hatásvizsgálatok kidolgozásával és elvégzésével a területen, összhangban az országhatáron átterjedő környezeti hatások vizsgálatáról szóló espoo-i egyezménnyel, melynek felei.
      8. cikk
      Együttműködés nemzetközi szervezetekkel és adományozókkal
      E megállapodás végrehajtásában a Felek törekednek helyi, nemzeti és nemzetközi partnerek felkutatására és különösen együttműködnek a következőkkel:

                  —

                  a Ramsari Egyezmény és a MedWet kezdeményezés,

                  —

                  UNDP,

                  —

                  GEF,

                  —

                  a régióban tevékenykedő kétoldalú donorok, mint KfW, a GTZ és az SDC,

                  —

                  UNESCO,

                  —

                  IUCN,

                  —

                  az Európai Unió intézményei,

                  —

                  és egyebek.

            HARMADIK RÉSZ

         AZ EGYÜTTMŰKÖDÉS ESZKÖZEI

      9. cikk
      A magas szintű munkacsoport
      A három részes állam környezetvédelmi miniszterei és az EU képviselője rendszeresen találkoznak, hogy áttekintsék az e megállapodás végrehajtásában és a 2. cikk céljainak elérésében tett előrelépéseket, a Preszpa Park Irányítóbizottságának és alárendelt szerveinek munkáját, valamint hogy összeállítsák a Preszpa Parkban a következő időszakban végzendő közös munka menetrendjét, és politikai iránymutatást nyújtsanak. Ezekre a találkozókra legalább kétévente, a három részes állam által rotációban biztosított helyszínen kerül sor, hacsak a Felek másként nem rendelkeznek, illetve bármely Fél írásos kérésére is sor kerül magas szintű találkozóra.
      10. cikk
      A Preszpa Park Irányítóbizottsága
      (1)   A Felek létrehozzák a Preszpa Park Irányítóbizottságát, amelynek feladata biztosítani az e megállapodásban kitűzött célok elérését és a vállalt kötelezettségek teljesítését.
      (2)   A Preszpa Park Irányítóbizottsága a feladatai ellátásához szükséges módon egy többoldalú intézmény nemzetközi jogképességével rendelkezik, feladatai közé tartozik a nemzetközi adományozókkal való kapcsolattartás azon projektek és adományok biztosítása érdekében, amelyek szerepet játszanak e megállapodás végrehajtásában.
      (3)   A Preszpa Park Irányítóbizottságának összetétele a következő:

                  a)

                  a részes államok környezetvédelmi minisztériumainak egy-egy képviselője és az EU egy képviselője;

                  b)

                  a Preszpa-medencében élő lakosság egy-egy képviselője részes államonként;

                  c)

                  a Preszpa-medencében aktív környezetvédelmi civil szervezetek egy-egy képviselője részes államonként;

                  d)

                  a helyi védett területek kezelésével foglalkozó hatóságok egy-egy képviselője részes államonként;

                  e)

                  a Ramsari Egyezmény MedWet kezdeményezésének egy állandó képviselője;

                  f)

                  az ohridi irányítóbizottság egy állandó képviselője.

            A Felek képviselőit az e megállapodás hatálybalépését követő három hónapon belül hivatalosan ki kell nevezni.
      (4)   A bizottság rendszeresen (évente kétszer) ülésezik. Bármely fél írásos kérelmére rendkívüli ülést kell összehívni.
      (5)   Az ülések helyszínét rotációs alapon naptári évente más-más részes állam biztosítja. Így egy-egy részes államban háromévente két egymást követő rendes ülés kerül megszervezésre. A rendes üléseket lehetőség szerint a Preszpa-vidéken kell tartani.
      (6)   Az irányítóbizottsági üléseken a helyszínt biztosító állam képviselője elnököl. Az elnökség az (5) bekezdés szerinti éves váltásban alakul.
      (7)   Az irányítóbizottság munkanyelve az angol.
      (8)   Első ülésén a bizottság elfogadja belső működési szabályzatát és eljárásait.
      (9)   A bizottság a napirenden lévő témákkal kapcsolatosan meghívhat szakértőket az üléseire, és tematikus munkacsoportokat is alakíthat adott szakterülettel foglalkozó szakemberek és tisztviselők részvételével. Az első ilyen munkacsoportot, a vízgazdálkodási munkacsoportot e megállapodás (14. cikk) hozza létre.
      (10)   A Preszpa Park Irányítóbizottságának működését és hatékonyságát négy évvel létrehozását követően felülvizsgálja a 9. cikkben említett magas szintű munkacsoport. Szükség esetén összetétele és működési kerete kiigazításra kerül, összhangban e megállapodás 17. cikkével.
      11. cikk
      Az Irányítóbizottság feladatai
      A Preszpa Park Irányítóbizottságának feladatai a következők:

                  1.

                  Felügyelni és összehangolni azon tevékenységeket, amelyek e megállapodás és a Preszpa Park fenntartható fejlesztését szolgáló stratégiai cselekvési terv végrehajtása keretében a Preszpa Park védelmét és fenntartható fejlesztését szolgálják.

                  2.

                  Azonosítani és javasolni a Felek és más érdekeltek felé olyan lehetséges lépéseket, szükséges intézkedéseket, tevékenységeket stb., amelyek e megállapodás végrehajtását szolgálják, valamint felkérni a megfelelő szereplőket az együttműködésre, a kölcsönös egyeztetésre és közös projektek végrehajtására. A bizottság konkrétan a következőkre vonatkozó ajánlások és állásfoglalások révén segíti a Feleket e megállapodás végrehajtásában és hatékonyságának növelésében:

                              a)

                              azon szabványok, környezetvédelmi kritériumok és követelmények meghatározása és alkalmazása, amelyek a tavak és vízgyűjtőjük integrált védelme és fenntartható fejlesztése alapját jelentik;

                              b)

                              a vízgyűjtő területére vonatkozó szabályozás kidolgozása, beleértve a területhasználat-tervezést, a védett területek szabályozását és a kezelési terveket;

                              c)

                              a Preszpa Park területén végrehajtandó olyan stratégiák, integrált kezelési tervek és programok összeállítása és alkalmazása, amelyek kihatnak vagy vélhetően hatnak e megállapodás céljainak elérésére;

                              d)

                              hatékony monitoringprogramok alkalmazása egyrészt a környezet, másrészt a felszíni és felszín alatti vizek állapotának megfigyelésére, kezelésére és szabályozására;

                              e)

                              a Preszpa Park védelmével és fenntartható fejlesztésével kapcsolatos tudományos megfigyelési és kutatómunka kiemelt irányvonalainak és programjainak meghatározása, valamint a tudományos ismeretek közzétételének módja;

                              f)

                              a Preszpa-medencére vonatkozó környezeti információk gyűjtése, feldolgozása és közzététele;

                              g)

                              a tavak és vízgyűjtőjük védelmében a civil társadalom, a nem kormányzati szervezetek és egyéb érdekeltek részvételének fokozása.

                  3.

                  Előmozdítani a határokon átnyúló hatással járó intézkedések összehangolt tervezését a három részes állam helyi védett területeit kezelő hatóságok között.

                  4.

                  Értékelni a folyamatban lévő tevékenységek hatásait a 2. cikkben kifejtett célok fényében, és széles körben közzétenni az értékelés eredményeit.

                  5.

                  Irányítani a GEF és más hasonló programok és projektek tevékenységét a területen.

                  6.

                  Felkutatni és javasolni a nemzeti, európai és nemzetközi szinten igénybe vehető lehetséges forrásokat a különböző fellépések, intézkedések és projektek számára.

                  7.

                  Gyűjteni a Preszpa-tavakkal és vízgyűjtőjükkel kapcsolatos információkat, valamint javaslatokat kérni a kormányzati és civil szervektől egyrészt a bizottság munkájának javítása, másrészt ezen szereplőknek a megállapodás végrehajtásában való aktívabb szerepvállalása érdekében.

                  8.

                  Éves jelentést készíteni és kiadni a Preszpa Park környezetének állapotáról, amelynek egy fejezete az Irányítóbizottság munkáját mutatja be.

                  9.

                  Kapcsolatot tartani az Ohridi Irányítóbizottsággal – ülésein megfigyelői jogállást kapva –, és összehangolni a munkát annak érdekében, hogy a tágabb régiónak is minél hathatósabb védelmet és fenntarthatóbb fejlesztést biztosítsanak.

                  10.

                  Lehetőség szerint hozzájárulni a Drin-medence fenntartható kezeléséről folyó párbeszédhez.

                  11.

                  Hozzájárulni szükség szerint a Felek és a nemzetközi közösség forrásainak mozgósításához a váratlan események, úgymint áradások, erdőtüzek, természetes vagy ember okozta katasztrófák kockázatának csökkentése és következményeinek enyhítése, valamint a terület érzékeny ökoszisztémáinak, azok funkcióinak és szolgáltatásainak az éghajlatváltozás hatásai elleni védelme érdekében.

            12. cikk
      Az Irányítóbizottság döntései
      (1)   Az Irányítóbizottság egyhangúan hozza meg döntéseit. Amennyiben a tagok egy ügyben nem jutnak konszenzusra, azt a magas szintű munkacsoport elé kell terjeszteni.
      (2)   Az irányítóbizottság a részes feleknek címzi ajánlásait.
      (3)   A Felek hazai joguknak megfelelően végrehajtják a bizottság ajánlásait, és a végrehajtó intézkedésekről rendszeresen beszámolnak a bizottság felé.
      (4)   Amennyiben egy fél nem, vagy csak részben képes végrehajtani egy bizottsági ajánlást, erről tájékoztatnia kell az Irányítóbizottságot, megindokolva a végrehajtás hiányosságát, és javaslatot kell tennie a végrehajtás módjára és idejére vonatkozóan.
      (5)   Az Irányítóbizottság nyilvántartást vezet döntéseiről.
      13. cikk
      Titkárság
      (1)   Az Irányítóbizottság munkáját alárendelt végrehajtó szervként egy titkárság segíti.
      (2)   A titkárság három személyből áll, a részes államonként a környezetvédelmi minisztérium által kijelölt egy-egy személy, valamint vezetőjük, aki az Irányítóbizottság által egy nemzetközi pályázaton kiválasztandó, a határokon átnyúló környezetvédelmi és vízügyi együttműködésben jártas szakértő.
      (3)   A titkárság munkáját az Irányítóbizottság döntéseinek megfelelően végzi, felügyeletét annak elnöke gyakorolja.
      (4)   A titkárság különös feladatai a rendelkezésre álló költségvetés erejéig a következők:

                  a)

                  összeállítja a Preszpa Park Irányítóbizottságának éves munkaprogramját, részletes költségvetését, tematikus munkaterveit (pl. kommunikációs stratégia) és az azokhoz tartozó költségvetést, valamint nyomon követi ezek végrehajtását;

                  b)

                  előkészíti vagy segít előkészíteni az e megállapodás keretében tartandó találkozókat;

                  c)

                  előmozdítja az érdekeltek között az e megállapodáshoz kapcsolódó szakpolitikai és egyéb témájú egyeztetéseket, valamint a munkacsoportok és/vagy szakértői csoportok politikaalkotási és technikai jellegű párbeszédeit;

                  d)

                  gyűjti, értékeli és terjeszti a 2. cikkben említett célokra nyilvánvalóan vagy vélhetően kiható jogi szabályozással, intézkedésekkel és tevékenységekkel kapcsolatos adatokat és információkat;

                  e)

                  figyelemmel kíséri a közös projekteket;

                  f)

                  összeállítja, értékeli, közzéteszi és népszerűsíti a Preszpa Park területén végzett tudományos kutatás és együttműködés eredményeit;

                  g)

                  kapcsolatot tart és találkozókat szervez az adományozókkal, elkészíti vagy segít elkészíteni a projektek dokumentációját;

                  h)

                  fontos dokumentumokat fordít; a helyi közösségek képviselőinek technikai és titkársági támogatást nyújt;

                  i)

                  képviseli az irányítóbizottságot nemzetközi fórumokon;

                  j)

                  végrehajtja az irányítóbizottság által rábízott egyéb feladatokat.

            (5)   A titkárság székhelye az első négy évre a görögországi Aghios Germanos. Ezután rotációs alapon vagy a bizottság döntésének megfelelően kap székhelyet.
      (6)   Az Irányítóbizottság munkája kezdetekor szerződést köthet a fogadó állammal székhelyéről.
      14. cikk
      A vízgazdálkodási munkacsoport
      (1)   A Preszpa Park Irányítóbizottsága a 10. cikk előírásainak megfelelően létrehozza a vízgazdálkodási munkacsoportot.
      (2)   A részes államok egyeztetést követően kijelölik a munkacsoportban való részvételre feljogosított, a Preszpa-medence rájuk eső területén a vízgazdálkodásért felelős hatóságokat és szerveket, és ezek nevét megküldik a Preszpa Park Irányítóbizottsága elnökének.
      (3)   A vízgazdálkodási munkacsoport az EU vízpolitikai keretirányelvével (2000/60/EK) összhangban lévő, az integrált vízgyűjtő-kezelés elveinek megfelelő ajánlásokat fogalmaz meg az Irányítóbizottság számára.
      (4)   A munkacsoport különös feladatait és megbízatását a részes államok közötti konzultáció keretében kell meghatározni.
      (5)   A vízgazdálkodási munkacsoport működési költségeit (találkozók szervezése és az azokon való részvétel) e megállapodás hatálybalépésétől számított négy évig a görög Környezetvédelmi, Energiaügyi és Éghajlatváltozáspolitikai Minisztérium fedezi.
      15. cikk
      A közös szervek kiadásai
      (1)   A Preszpa Park Irányítóbizottságának munkaprogramja végrehajtását a Felek rendes éves hozzájárulásai és más források hivatottak fedezni.
      (2)   A Felek viselik küldötteik bizottsági és titkársági üléseken, munkacsoportokban való részvételének költségét, kivéve a 14. cikk (5) bekezdésében meghatározottakat.
      (3)   A Irányítóbizottság üléseinek megszervezésével kapcsolatos költségeket mindig a helyszínt biztosító részes fél fedezi.
      (4)   A titkárság éves költségvetést készít saját kiadásairól, és azt jóváhagyásra a bizottság elé terjeszti. A költségvetési összeget a részes államok rendes éves hozzájárulásai és egyéb források biztosítják. A hivatali helyiségeket a titkárságnak helyszínt adó részes fél biztosítja, ez nem képezi a költségvetés részét.
      NEGYEDIK RÉSZ

         VITARENDEZÉS

      16. cikk
      Az e megállapodás értelmezése vagy alkalmazása kapcsán felmerülő nézeteltéréseket a Felek tárgyalás útján, vagy egyéb, számukra elfogadható nemzetközi vitarendezési eljárással tisztázzák.
      ÖTÖDIK RÉSZ

         ZÁRÓ RENDELKEZÉSEK

      17. cikk
      A megállapodás módosítása
      (1)   E megállapodás módosítására bármely fél javaslatot tehet.
      (2)   E megállapodás módosításairól egyhangúan kell határozni. A módosítások a 18. cikk (2) bekezdésében előírt eljárásnak megfelelően lépnek hatályba.
      18. cikk
      Hatálybalépés
      (1)   A megállapodás a Felek hazai eljárásainak megfelelő jóváhagyását követően léphet hatályba.
      (2)   A megállapodás azon a napon lép hatályba, amikor a Felek kézhez kapták a jóváhagyásáról szóló utolsó értesítést.
      19. cikk
      Kapcsolat más megállapodásokkal
      (1)   A megállapodásban foglaltak nem érintik a Felek más hatályos megállapodások értelmében fennálló jogait vagy kötelezettségeit. Az ebben a megállapodásban foglaltak nem érintik a Felek uniós jogból fakadó jogait vagy kötelezettségeit.
      (2)   A megállapodás végrehajtása érdekében a Felek köthetnek egyéb két- vagy háromoldalú megállapodásokat vagy szerződéseket, amelyek nem lehetnek ellentétesek e megállapodás céljaival.
      20. cikk
      Időtartam és felmondás
      A megállapodás határozatlan ideig marad érvényben, kivéve, ha valamely Fél diplomáciai úton jelzi, hogy fel kívánja mondani. Utóbbi esetben a megállapodás az írásbeli értesítés keltétől számított hat hónap múlva hatályát veszti. Ellenkező rendelkezés hiányában a megállapodás felmondása nem hat ki az annak értelmében folyamatban lévő munkára vagy projektekre.

         Kelt Pyliben, a kétezer-tizedik év február havának második napján, négy eredeti, angol nyelvű példányban, melyek mindegyike egyaránt hiteles.

            FENTIEK HITELÉÜL a kellően felhatalmazott alulírottak e megállapodást kézjegyükkel látták el.


title: 2013/624/EU: Az Európai Parlament határozata ( 2013. április 17. ) a Fúziósenergia-fejlesztési és ITER Európai Közös Vállalkozás 2011-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2013. április 17. ) a Fúziósenergia-fejlesztési és ITER Európai közös vállalkozás 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               16.11.2013

               HU

               Az Európai Unió Hivatalos Lapja

               L 308/363

         AZ EURÓPAI PARLAMENT HATÁROZATA
   (2013. április 17.)
   a Fúziósenergia-fejlesztési és ITER Európai Közös Vállalkozás 2011-es pénzügyi évre szóló költségvetésének végrehajtására vonatkozó mentesítésről
   (2013/624/EU)
   AZ EURÓPAI PARLAMENT,

               —

               tekintettel a Fúziósenergia-fejlesztési és ITER európai közös vállalkozás 2011-es pénzügyi évre szóló végleges éves beszámolójára,

               —

               tekintettel a Számvevőszéknek a Fúziósenergia-fejlesztési és ITER európai közös vállalkozás 2011-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

               —

               tekintettel az Európai Parlament Költségvetési Bizottságának és Költségvetési Ellenőrző Bizottságának 2011. május 16–18-án a Cadarache-ban található ITER-be menesztett közös küldöttsége következtetéseire,

               —

               tekintettel a Tanács 2013. február 12-i ajánlására (05755/2013 – C7-0040/2013),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel a Fúziósenergia-fejlesztési és ITER európai közös vállalkozás létrehozásáról és részére kedvezmények nyújtásáról szóló, 2007. március 27-i 2007/198/Euratom tanácsi határozatra (4) és különösen annak 5. cikke (3) bekezdésére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0077/2013),

               1.

               mentesítést ad a Fúziósenergia-fejlesztési és ITER európai közös vállalkozás igazgatója számára a közös vállalkozás 2011-es pénzügyi évre szóló költségvetésének végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezt a határozatot, valamint az annak szerves részét képező állásfoglalást a Fúziósenergia-fejlesztési és ITER európai közös vállalkozás igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában (L sorozat) való közzétételéről.

            az elnök

         Martin SCHULZ

            a főtitkár

         Klaus WELLE

      (1)  HL C 6., 2013.1.10., 36. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 90., 2007.3.30., 58. o.

      (5)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2013. április 17.)
      a Fúziósenergia-fejlesztési és ITER Európai közös vállalkozás 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel a Fúziósenergia-fejlesztési és ITER európai közös vállalkozás 2011-es pénzügyi évre szóló végleges éves beszámolójára,

                  —

                  tekintettel a Számvevőszéknek a Fúziósenergia-fejlesztési és ITER európai közös vállalkozás 2011-es pénzügyi évre vonatkozó éves beszámolójáról szóló jelentésére, a közös vállalkozás válaszaival együtt (1),

                  —

                  tekintettel az Európai Parlament Költségvetési Bizottságának és Költségvetési Ellenőrző Bizottságának 2011. május 16–18-án a Cadarache-ban található ITER-be menesztett közös küldöttsége következtetéseire,

                  —

                  tekintettel a Tanács 2013. február 12-i ajánlására (05755/2013 – C7-0040/2013),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

                  —

                  tekintettel a Fúziósenergia-fejlesztési és ITER európai közös vállalkozás létrehozásáról és részére kedvezmények nyújtásáról szóló, 2007. március 27-i 2007/198/Euratom tanácsi határozatra (4) és különösen annak 5. cikke (3) bekezdésére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére (A7-0077/2013),

                  A.

                  mivel a Fúziósenergia-fejlesztési és ITER európai közös vállalkozást (a közös vállalkozást) 2007 márciusában hozták létre 35 éves időtartamra;

                  B.

                  mivel a közös vállalkozás 2008 márciusában kezdte meg önálló működését;

                  C.

                  mivel a Számvevőszék megállapítja, hogy kellő mértékben megbizonyosodott arról, hogy a közös vállalkozás 2011-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek,

                  D.

                  mivel a Számvevőszék 4/2008. számon 2008. október 9-én véleményt adott ki a közös vállalkozás pénzügyi szabályzatról;

                  E.

                  mivel a közös vállalkozás létrehozásakor a 2007–2014-es időszakra szükségesnek ítélt indikatív források összege 9 653 000 000 EUR volt;

         Költségvetési és pénzgazdálkodás

                  1.

                  megjegyzi, hogy a közös vállalkozás éves beszámolója minden lényegi szempontból híven és a közös vállalkozás pénzügyi szabályzatának előírásaival összhangban tükrözi a 2011. december 31-i pénzügyi helyzetet, illetve az akkor véget ért évben lezajlott gazdasági események eredményét;

                  2.

                  tudomásul veszi, hogy a közös vállalkozás 2011. pénzügyi évre szóló éves beszámolója alapjául szolgáló tranzakciók minden lényegi szempontból jogszerűek és szabályszerűek;

                  3.

                  megjegyzi, hogy a rendelkezésre álló kötelezettségvállalási és kifizetési előirányzatok felhasználási aránya 99,7 %, illetve 85,7 % volt; rámutat, hogy az operatív tevékenységekre rendelkezésre álló 611 000 000 EUR kötelezettségvállalási előirányzatból 42 %-ot használtak fel közvetlen egyedi kötelezettségvállalások révén, a maradék 58 %-ot pedig globális kötelezettségvállalások révén;

                  4.

                  üdvözli az ITER-ért felelős szervezeti egység vezetőjének, valamint az igazgatási, illetve a költségvetési és pénzügyi osztály vezetőjének a 2011. évi kinevezését a pénzügyi és működési feladatok szétválasztását célzó irányításfejlesztési terv 2010-es elfogadását követően;

                  5.

                  sajnálja, hogy a közös vállalkozás belső ellenőre aggályait fejezte ki a pénzügyi folyamatokkal és különösen a feladatok elkülönítésével kapcsolatosan; sürgeti, hogy a közös vállalkozás haladéktalanul vezesse be a pénzügyi folyamatok megfelelő rendszerezését, és válasszon szét minden, egymással összeegyeztethetetlen feladatot;

                  6.

                  elvárja, hogy a közös vállalkozás:

                              —

                              maradéktalanul hajtsa végre és alkalmazza a pénzügyi, költségvetési és működési információk kezelését szolgáló integrált eszközt,

                              —

                              teljes mértékben hajtsa végre a pénzügyi folyamatokra, a támogatások kezelésére és a szakértői szerződésekre vonatkozó belső ellenőrzések alapján a közös vállalkozás által elfogadott cselekvési terveket,

                              —

                              hajtsa végre az azok alapjául szolgáló rendszereknek a számvitelért felelős tisztviselő általi validálását,

                              —

                              fogadja el a támogatásokra és az operatív szerződésekre vonatkozó átfogó utólagos ellenőrzési stratégiát,

                              —

                              dolgozzon ki vállalkozási szintű kockázatkezelési eljárást;

         Beszerzések és támogatások

                  7.

                  hangsúlyozza, hogy a Számvevőszék 2010. évi jelentésében már említettek szerint a közös vállalkozásnak fokoznia kell erőfeszítéseit a verseny növelésére, mivel a 2011-ben aláírt működési közbeszerzési eljárásokra érkezett ajánlatok száma továbbra is alacsony volt, átlagban kettőre emelkedett, míg a támogatások tekintetében pályázati felhívásként átlagban csupán egy javaslat érkezett; elismeri, hogy a közös vállalkozás munkáját csúcstechnológiai elemekből álló beszerzések jellemzik, ezek az elemek korábban nem léteztek, és nincs kereskedelmi értékük, hanem egy kísérleti fúziós reaktor megépítéséhez tervezték őket egy rendkívül összetett piacon, ahol meghatározóak a monopóliumok vagy oligopolisztikus helyzetek; ismételten kijelenti, hogy a közös vállalkozásnak minden lehetséges beszerzés esetén meg kell találnia a legelőnyösebb ajánlatot;

                  8.

                  sajnálatát fejezi ki, hogy egy esetben a nyílt eljárás törlésére és tárgyalásos eljárás alkalmazására irányuló határozatot nem indokolták kellően, míg egy másik esetben a közös vállalkozás úgy döntött, két társasággal tárgyal, amelyek ajánlatokat nyújtottak be a nyílt eljárás során (bár az egyikük technikailag nem volt megfelelő); továbbá sajnálja, hogy egy másik helyzetben sem a tárgyalásos eljárás melletti döntést, sem pedig a szerződés szerinti mennyiségeket és árakat nem indokolták megfelelően;

                  9.

                  aggodalmát fejezi ki amiatt, hogy a Számvevőszék megerősítette a 2011-ben elvégzett belső ellenőrzés megállapításait a beszerzések terén, mégpedig az alábbiakat:

                              —

                              az előzetes tájékoztató eszközét nem arra használták, hogy nagyobb előzetes nyilvánosságot biztosítson a pályázatkiírások megjelenése előtt,

                              —

                              nincs rendszer a szerződéses előírásokban történt változások követésére és kezelésére, és így a költségeket érintő eltérések azonosítására és orvoslására sem,

                              —

                              a közbeszerzési eljárás időtartama gyakran túl hosszúra nyúlik, és a pályázati dokumentumok elkészítése nem mindig hatékony,

                              —

                              a költségbecsléseket nem dokumentálják megfelelően;

                  10.

                  ezzel összefüggésben kéri, hogy terjesszenek az Európai Parlament elé részletes jelentést az elért eredményekről, a felsorolt hiányosságok fokozatos megszüntetésére irányuló konkrét javaslatokkal;

                  11.

                  sajnálattal veszi tudomásul, hogy a Számvevőszék ellenőrzése arra is rámutatott, hogy a szerződések, illetve támogatási megállapodások keretében folyósított kifizetésekre irányuló előzetes ellenőrzési eljárások dokumentálása nem megfelelő;

         A beszerzésekre és a támogatásokra vonatkozó minőségbiztosítási ellenőrzések és utólagos ellenőrzések

                  12.

                  aggodalommal tölti el, hogy míg a közös vállalkozás rendelkezik a vállalkozók szintjén ellenőrzések végrehajtását lehetővé tévő rendszerrel, amelynek célja, hogy ellenőrizze a minőségbiztosítási követelményeknek való megfelelést, ezen ellenőrzések hatóköre azonban nem terjed ki a szerződések végrehajtásának pénzügyi szempontjaira; felkéri a közös vállalkozást annak biztosítására, hogy az ellenőrzési rendszer hatóköre kiterjedjen a közös vállalkozás pénzügyi érdekeinek védelmére, valamint pénzügyi és szerződéses vonatkozásokra;

                  13.

                  tudomásul veszi, hogy bár már 2011-ben megkezdődtek az odaítélt támogatások végrehajtásának törvényességét és szabályszerűségét értékelő utólagos ellenőrzések, a közös vállalkozás továbbra sem rendelkezik átfogó utólagos ellenőrzési stratégiával, amely kiterjed a támogatási szerződések és a beszerzési szerződések végrehajtására; sürgeti a közös vállalkozást, hogy határozzon meg és hajtson végre átfogó utólagos ellenőrzési stratégiát, amely teljes mértékben kiterjed a felhasznált költségvetési forrásokra;

         Szellemi tulajdonhoz fűződő jogok és iparpolitika

                  14.

                  tudomásul veszi, hogy 2012. március 28-án az igazgatótanács elfogadta a közös vállalkozás szellemi tulajdonhoz fűződő jogokról és információk terjesztéséről szóló politikáját, azonban megjegyzi, hogy az igazgatótanács még nem fogadta el az alapszabály által előírt iparpolitikát;

         A tagsági hozzájárulások késedelmes befizetése

                  15.

                  sajnálattal veszi tudomásul, hogy 12 tag késve fizette be 2011. évi hozzájárulását;

                  16.

                  kulcsfontosságúnak tartja, hogy a közös vállalkozás valamennyi tagja betartsa a tagok hozzájárulásainak befizetésére vonatkozó határidőt; támogatja annak tényét, hogy az igazgatótanács olyan rendelkezéseket hagyott jóvá, amelyek szerint az éves tagsági hozzájárulás késedelmes fizetése esetén kamatot fognak felszámolni;

         A Bizottság Belső Ellenőrzési Szolgálata

                  17.

                  megjegyzi, hogy a Bizottság Belső Ellenőrzési Szolgálata működési szabályzatát 2011. november 25-én fogadta el az igazgatótanács a 2012–2014 közötti időszakra szóló koordinált stratégiai ellenőrzési tervvel együtt, és módosították pénzügyi szabályzatát annak érdekében, hogy bevezessék a keretrendeletnek a Bizottság belső ellenőre hatáskörére vonatkozó rendelkezéseit; emlékeztet, hogy a közös vállalkozás 2008 márciusában kezdte meg önálló működését;

         Pénzügyi szabályzat és végrehajtási szabályok

                  18.

                  üdvözli, hogy a közös vállalkozás igazgatótanácsa 2011. június 1-jei ülésén úgy határozott, hogy általánosságban elfogadja a Számvevőszéknek a Fúziósenergia-fejlesztési közös vállalkozás (Fusion for Energy) pénzügyi szabályzatáról szóló 4/2008. számú véleményében foglalt megállapításokat (37 ajánlást teljes mértékben elfogadott, 11-et elfogadott, de megjegyzéseket fűzött hozzá, és mindössze kettőt utasított el);

                  19.

                  tudomásul veszi, hogy a Számvevőszék véleménye szerint a közös vállalkozás végrehajtási szabályainak néhány rendelkezése megfelelő indoklás nélkül eltér az Unió költségvetési rendeletének végrehajtási szabályaitól; üdvözli a közös vállalkozás magyarázatát, mely szerint a módosított végrehajtási szabályzat megfelelő útmutatást tartalmaz a közös vállalkozás tevékenységeinek végrehajtásához, például azzal kapcsolatosan, hogy milyen feltételek szükségesek kölcsön felvételéhez, illetve nyújtásához, vagy a természetbeni juttatások értékének megállapításához;

         Uniós hozzájárulás az ITER építési szakaszához

                  20.

                  emlékeztet, hogy 2010 júliusában a Tanács felülvizsgálta a közös vállalkozás kiépítési szakaszhoz való hozzájárulására vonatkozó költségbecslést, és ennek összege a kezdeti költségbecslés kétszerese, 6 600 000 000 EUR lett (2008-as értéken); aggodalmát fejezi ki, hogy a közös vállalkozás jelenleg olyan gyakorlatot folytat, amelynek célja a költségbecsléstől való esetleges eltérések megalapozása érdekében minden eddig felmerült költség 2008-as értékhez való igazítása; tudomásul veszi, hogy a közös vállalkozás a költségbecslések érvényességének rendszeres ellenőrzését célzó és az esetleges eltérésekről jelentést készítő eszközt vezetett be; elvárja, hogy a közös vállalkozás tájékoztassa a mentesítésért felelős hatóságot ezen elemzés eredményeiről;

         Befogadási megállapodás

                  21.

                  megállapítja, hogy bár aláírták a Spanyolország és a közös vállalkozás között létrejött, a helyszínről, támogatásról, kedvezményekről és mentességekről szóló befogadási megállapodást, a helyszínt még nem bocsátották a közös vállalkozás rendelkezésére; megjegyzi azonban, hogy a közös vállalkozás továbbra is a Spanyolország által támogatott ideiglenes helyszínen található;

         Egyéb kérdések

                  22.

                  ismételten felkéri a Számvevőszéket, hogy ésszerű időn belül készítsen különjelentést a Parlament számára arról, hogy milyen általános kérdések merülnek fel a közös vállalkozások jellege miatt, amelyeket e szervezeteknek a partnereikkel együtt meg kell oldaniuk a hozzáadott érték biztosítása érdekében és az uniós kutatási, technológiafejlesztési és demonstrációs programok hatékony végrehajtása szempontjából; továbbá megjegyzi, hogy e jelentésnek tartalmaznia kell egy értékelést a közös vállalkozások létrehozásának és struktúrájának eredményességére vonatkozóan.

         (1)  HL C 6., 2013.1.10., 36. o.

         (2)  HL L 248., 2002.9.16., 1. o.

         (3)  HL L 298., 2012.10.26., 1. o.

         (4)  HL L 90., 2007.3.30., 58. o.

         (5)  HL L 357., 2002.12.31., 72. o.


title: 2013/558/EU: Az Európai Parlament határozata ( 2013. április 17. ) az Európai Unió Szerveinek Fordítóközpontja 2011-es pénzügyi évre szóló költségvetésének végrehajtására vonatkozó mentesítésről#Az Európai Parlament állásfoglalása ( 2013. április 17. ) az Európai Unió Szerveinek Fordítóközpontja 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel

text:
               16.11.2013

               HU

               Az Európai Unió Hivatalos Lapja

               L 308/169

         AZ EURÓPAI PARLAMENT HATÁROZATA
   (2013. április 17.)
   az Európai Unió Szerveinek Fordítóközpontja 2011-es pénzügyi évre szóló költségvetésének végrehajtására vonatkozó mentesítésről
   (2013/558/EU)
   AZ EURÓPAI PARLAMENT,

               —

               tekintettel az Európai Unió Szerveinek Fordítóközpontja 2011-es pénzügyi évre vonatkozó végleges éves beszámolójára,

               —

               tekintettel a Számvevőszéknek az Európai Unió Szerveinek Fordítóközpontja 2011-es pénzügyi évre vonatkozó éves beszámolójáról szóló jelentésére, a központ válaszaival együtt (1),

               —

               tekintettel a Tanács 2013. február 12-i ajánlására (05753/2013 – C7–0041/2013),

               —

               tekintettel az Európai Unió működéséről szóló szerződés 319. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

               —

               tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

               —

               tekintettel az Európai Unió Szerveinek Fordítóközpontja létrehozásáról szóló, 1994. november 28-i 2965/94/EK tanácsi rendeletre (4) és különösen annak 14. cikkére,

               —

               tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

               —

               tekintettel eljárási szabályzata 77. cikkére és VI. mellékletére,

               —

               tekintettel a Költségvetési Ellenőrző Bizottság jelentésére (A7-0069/2013),

               1.

               mentesítést ad az Európai Unió Szerveinek Fordítóközpontja igazgatója számára a 2011-es pénzügyi évre szóló költségvetés végrehajtására vonatkozóan;

               2.

               megjegyzéseit a mellékelt állásfoglalásban foglalja össze;

               3.

               utasítja elnökét, hogy továbbítsa ezen határozatot, valamint annak szerves részét képező állásfoglalást az Európai Unió Szerveinek Fordítóközpontja igazgatójának, a Tanácsnak, a Bizottságnak és a Számvevőszéknek, és gondoskodjon az Európai Unió Hivatalos Lapjában való közzétételről (L sorozat).

            az elnök

         Martin SCHULZ

            a főtitkár

         Klaus WELLE

      (1)  HL C 388., 2012.12.15., 12. o.

      (2)  HL L 248., 2002.9.16., 1. o.

      (3)  HL L 298., 2012.10.26., 1. o.

      (4)  HL L 314., 1994.12.7., 1. o.

      (5)  HL L 357., 2002.12.31., 72. o.

      AZ EURÓPAI PARLAMENT ÁLLÁSFOGLALÁSA
      (2013. április 17.)
      az Európai Unió Szerveinek Fordítóközpontja 2011-es pénzügyi évre szóló költségvetésének végrehajtására vonatkozó mentesítésről szóló határozat szerves részét képező megjegyzésekkel
      AZ EURÓPAI PARLAMENT,

                  —

                  tekintettel az Európai Unió Szerveinek Fordítóközpontja 2011-es pénzügyi évre vonatkozó végleges éves beszámolójára,

                  —

                  tekintettel a Számvevőszéknek az Európai Unió Szerveinek Fordítóközpontja 2011-es pénzügyi évre vonatkozó éves beszámolójáról szóló jelentésére, a központ válaszaival együtt (1),

                  —

                  tekintettel a Tanács 2013. február 12-i ajánlására (05753/2013 – C7–0041/2013),

                  —

                  tekintettel az Európai Unió működéséről szóló szerződés 319. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló, 2002. június 25-i 1605/2002/EK, Euratom tanácsi rendeletre (2) és különösen annak 185. cikkére,

                  —

                  tekintettel az Unió általános költségvetésére alkalmazandó pénzügyi szabályokról és az 1605/2002/EK, Euratom tanácsi rendelet hatályon kívül helyezéséről szóló, 2012. október 25-i 966/2012/EU, Euratom európai parlamenti és tanácsi rendeletre (3) és különösen annak 208. cikkére,

                  —

                  tekintettel az Európai Unió Szerveinek Fordítóközpontja létrehozásáról szóló, 1994. november 28-i 2965/94/EK tanácsi rendeletre (4) és különösen annak 14. cikkére,

                  —

                  tekintettel az Európai Közösségek általános költségvetésére alkalmazandó költségvetési rendeletről szóló 1605/2002/EK, Euratom tanácsi rendelet 185. cikkében említett szervekre vonatkozó költségvetési keretrendeletről szóló, 2002. november 19-i 2343/2002/EK, Euratom bizottsági rendeletre (5) és különösen annak 94. cikkére,

                  —

                  tekintettel eljárási szabályzata 77. cikkére és VI. mellékletére,

                  —

                  tekintettel a Költségvetési Ellenőrző Bizottság jelentésére (A7-0069/2013),

                  A.

                  mivel a Számvevőszék megállapította, hogy kellő mértékben megbizonyosodott arról, hogy az Európai Unió Szerveinek Fordítóközpontja (a „Fordítóközpont”) 2011-es pénzügyi évre vonatkozó éves beszámolója megbízható, és hogy az annak alapjául szolgáló ügyletek jogszerűek és szabályszerűek;

                  B.

                  mivel 2012. május 10-én a Parlament megadta a mentesítést a megfigyelőközpont igazgatójának a megfigyelőközpont 2010-es pénzügyi évre szóló költségvetésének végrehajtására vonatkozóan (6), és a mentesítési határozatot kísérő állásfoglalásában a Parlament többek között:

                              —

                              felhívta a Fordítóközpontot, hogy biztosítsa a költségvetési rendelet 60. cikkének való megfelelést, és hozzon finanszírozási határozatokat az operatív kiadásokra vonatkozóan; különösen arra kérte a Fordítóközpontot, hogy szigorúbban ellenőrizze a közbeszerzés-tervezés folyamatát,

                              —

                              felhívta a Fordítóközpontot, hogy elemezze a jelenlegi adatáramlást és a költségvetés-tervezéshez használt eszközöket, és alakítson ki ellenőrzéseket; e tekintetben megállapította, hogy a Fordítóközpont költségvetés-tervezése Excel-alapú eszközökre és manuális vagy rendszeralapú adatellenőrzésekre épül, melyek számítási hibákhoz és rossz költségtervezéshez vezethetnek, és végeredményben negatív hatással lehetnek a Fordítóközpont árazására,

                              —

                              rámutat, hogy a Belső Ellenőrzési Szolgálat tizenkét „nagyon jelentős” ajánlása közül a Fordítóközpont elutasította a pénzügyi jelentéstételre vonatkozó ajánlást; felszólította a Fordítóközpontot, hogy tájékoztassa a mentesítésért felelős hatóságot e döntés okairól;

                  C.

                  mivel a Fordítóközpont végleges költségvetése 2011-ben a 2010. évi 55 928 077 EUR-val összevetve 51 299 000 EUR volt, ami 8,27 %-os csökkenést jelent;

         Költségvetési és pénzgazdálkodás

                  1.

                  tudomásul veszi, hogy a Fordítóközpont költségvetésében szerepelnek olyan bevételek, amelyeket azoktól a testületektől, illetve uniós intézményektől és szervektől kapott, amelyeknek dolgozik, illetve amelyekkel együttműködési megállapodást kötött többek között intézményközi tevékenységekre és egyéb, bevételt képező feladatokra;

                  2.

                  emlékeztet arra, hogy a Fordítóközpont költségvetése 2011-ben 51 299 000 EUR volt, és hogy a 2011. évi költségvetési eredmény csupán 1 201 339,13 EUR volt, ami a 2010. évi 8 319 397,02 EUR-val összevetve 85,56 %-os csökkenést jelent; a számvevőszéki jelentés alapján megállapítja továbbá, hogy a csökkenés elsősorban a bevételek 15 %-os csökkenésének volt betudható, amely pedig a Fordítóközpont újonnan bevezetett, költségarányos árazási politikájának volt köszönhető;

                  3.

                  a számvevőszéki jelentés alapján megállapítja, hogy a felgyülemlett költségvetési többlet a 2010. évi 9 231 709,81 EUR-ról 2011-ben 2 973 348,94 EUR-ra csökkent, és hogy ez egyértelműen a 2011. évi költségvetési többletnek, valamint az árak stabilizálása, és néhány egyszeri beruházás végrehajtása céljából történő tartalékba helyezéseknek tudható be;

                  4.

                  a Fordítóközpont éves tevékenységi jelentése alapján megállapítja, hogy a 2011. évi eredeti, 46 956 800 EUR-s költségvetést módosítani kellett, és a módosítást az igazgatóság 2011. október 13-án fogadta el; külön megállapítja, hogy a költségvetés-módosítás kettős célt szolgált:

                              —

                              egyrészt azt, hogy az előző évekről a többletet, 9 231 709,81 EUR-t a költségvetésbe beállítsák, és azt két speciális tartalékalap kialakítására fordítsák, amelyek közül az egyik a hatékonyabb fordítási feladatkezelési eszköz (az E-CdT program) fejlesztésére szolgálna 4 325 709,81 EUR összegben, a másik pedig lehetővé tenné a Fordítóközpont számára, hogy az árakat 2012 és 2013 folyamán stabilan tartsa, ami 4 906 000 EUR-ba kerülne,

                              —

                              másrészt az, hogy a megrendelések várhatóan erőteljes visszaesésének tükrében a költségvetést kiigazítsák;

                  5.

                  megjegyzi továbbá, hogy az árak stabilizálását szolgáló tartalékalap összege alacsonyabb lett a javasoltnál, mivel a többletből 1,8 millió EUR-t a 2011. évi bevételkiesések kompenzálására kellett fordítani, és ezért a tartalékalapba végül is csak 7,4 millió EUR került;

         Kötelezettségvállalások

                  6.

                  az éves tevékenységi jelentés alapján megállapítja, hogy az I. cím alatti összes kötelezettségvállalás 2011-ben 95,12 %-ot ért el, ami 2010-hez képest, amikor is csak a költségvetés 91,5 %-a került felhasználásra (2009-ben pedig 85 %) jelentős javulás; rámutat továbbá, hogy az átvitelek minimálisak voltak, és a kötelezettségvállalások csupán 1,32 %-át tették ki;

                  7.

                  az éves tevékenységi jelentés alapján megállapítja, hogy a II. cím alatti összes kötelezettségvállalás 2011-ben 94,44 %-ot ért el, ami 2010-hez képest, amikor is csak a költségvetés 86,30 %-a került felhasználásra (2009-ben pedig 88 %) jelentős javulás;

                  8.

                  az éves tevékenységi jelentés alapján megállapítja, hogy a III. cím alatt 2011 végéig az előirányzatok 99,4 %-át kötötték le (szemben a 2010-es 80,5 %-kal), és hogy a végrehajtás e magas szintje a költségvetés-módosítás során eszközölt csökkentéseknek volt köszönhető;

         Emberi erőforrások

                  9.

                  az éves tevékenységi jelentés alapján megállapítja, hogy 2011 végére a létszámterv alapján 205 álláshelyet töltöttek be, ami az előirányzott álláshelyek 91,1 %-át teszi ki; észrevételezi továbbá, hogy a Fordítóközpont a munkamódszerek optimalizálására és a költségek csökkentésére irányuló, nem szűnő erőfeszítéseivel összhangban 2011-ben sor került az összes álláshely ismételt átvilágítására, ami 2012-ben öt álláshely megszüntetéséhez vezetett (ezt tekintetbe véve a létszámterv szerinti álláshelyek 93,18 %-a tekinthető betöltöttnek);

                  10.

                  megállapítja, hogy az év folyamán négy alkalmazott élt a belső mobilitás lehetőségével a Fordítóközponton belül;

         Adatvédelem

                  11.

                  tudomásul veszi, hogy 2011-ben a funkció függetlenségének fokozása érdekében a Fordítóközpont új adatvédelmi tisztviselőt nevezett ki; megjegyzi, hogy az európai adatvédelmi biztoshoz 2011 folyamán négy előzetes ellenőrzésre irányuló értesítést nyújtottak be a videokamerás megfigyelésről, a fegyelmi eljárásról, a zaklatás elleni politikáról és az átsorolási eljárásról; megjegyzi, hogy a videokamerás megfigyelés kapcsán az eset helybenhagyó véleménnyel zárult, a fegyelmi eljárás és a zaklatás elleni politika tekintetében az európai adatvédelmi biztosnak kiegészítő tájékoztatást küldtek, az átsorolási eljárást illetően pedig még nem érkezett állásfoglalás az európai adatvédelmi biztos részéről; felhívja a Fordítóközpontot, hogy az ügyek állásáról folyamatosan tájékoztassa a mentesítésért felelős hatóságot;

         Közbeszerzési eljárások

                  12.

                  megállapítja, hogy pénzügyi szabályzatának 60. cikkével összhangban a Fordítóközpont 2010-ben közbeszerzési tervet készített a 2011-es évre vonatkozólag, amely egyben az igazgatóság finanszírozási határozata is; tudomásul veszi továbbá, hogy a terv a Fordítóközpont 2011. évi munkaprogramjának szerves része, és azt az igazgatóság 2010. október 27-én jóváhagyta;

         Számviteli rendszer

                  13.

                  tudomásul veszi, hogy a Fordítóközpont 2012 májusában a Bizottság által is alkalmazott, eredményelszámoláson alapuló számviteli rendszert vezetett be, és a főkönyvelő 2013 első negyedévében fogja befejezni a számviteli rendszer hitelesítését; felhívja a Fordítóközpontot, hogy tájékoztassa a mentesítésért felelős hatóságot a számviteli rendszer hitelesítésének állásáról;

                  14.

                  a mentesítő határozatot kísérő horizontális jellegű egyéb észrevételei tekintetében utal az ügynökségek teljesítményéről, pénzgazdálkodásáról és ellenőrzéséről szóló, 2013. április 17-i (7) állásfoglalására.

         (1)  HL C 388., 2012.12.15., 12. o.

         (2)  HL L 248., 2002.9.16., 1. o.

         (3)  HL L 298., 2012.10.26., 1. o.

         (4)  HL L 314., 1994.12.7., 1. o.

         (5)  HL L 357., 2002.12.31., 72. o.

         (6)  HL L 286., 2012.10.17., 141. o.

         (7)  Elfogadott szövegek, P7 TA(2013)0134 (lásd e Hivatalos Lap 374. oldalát).


title: 2007/8/EK,Euratom: Az Európai Unió tagállamai kormányképviselőinek határozata ( 2007. január 1. ) az Európai Közösségek Elsőfokú Bírósága bíráinak kinevezéséről

text:
               4.1.2007

               HU

               Az Európai Unió Hivatalos Lapja

               L 1/19

      AZ EURÓPAI UNIÓ TAGÁLLAMAI KORMÁNYKÉPVISELŐINEK HATÁROZATA

   (2007. január 1.)
   az Európai Közösségek Elsőfokú Bírósága bíráinak kinevezéséről
   (2007/8/EK, Euratom)
   AZ EURÓPAI UNIÓ TAGÁLLAMAINAK KORMÁNYKÉPVISELŐI,
   tekintettel az Európai Közösséget létrehozó szerződésre és különösen annak 224. cikkére,
   tekintettel az Európai Atomenergia-közösséget létrehozó szerződésre és különösen annak 140. cikkére,
   tekintettel a Bolgár Köztársaság és Románia csatlakozásának feltételeiről, valamint az Európai Unió alapját képező szerződések kiigazításáról szóló okmányra, és különösen annak 46. cikke (1) bekezdésére és (2) bekezdésének második albekezdésére,
   mivel:

               (1)

               Az említett csatlakozási okmány 46. cikkének (1) bekezdése és 46. cikke (2) bekezdésének második albekezdése az Elsőfokú Bíróság két bírájának kinevezéséről rendelkezik. E bírák közül egynek a hivatali ideje 2007. augusztus 31-én lejár. E bírát sorsolással kell kiválasztani. A másik bíró hivatali ideje 2010. augusztus 31-én jár le.

               (2)

               Ezért az említett cikknek megfelelően, illetve az abban meghatározott sorsolást követően az Elsőfokú Bírósághoz további két bírót kell kinevezni,

         A KÖVETKEZŐKÉPPEN HATÁROZTAK:
   1. cikk
   A Tanács a 2007. január 1-jétől2007. augusztus 31-ig terjedő időszakra Theodore CHIPEV-et nevezi ki az Elsőfokú Bíróság bírájává.
   2. cikk
   A Tanács a 2007. január 1-jétől2010. augusztus 31-ig terjedő időszakra Valeriu CIUCĂ-t nevezi ki az Elsőfokú Bíróság bírájává.
   3. cikk
   Ez a határozat 2007. január 1-jén lép hatályba.
   4. cikk
   Ezt a határozatot az Európai Unió Hivatalos Lapjában ki kell hirdetni.

      Kelt Brüsszelben, 2007. január 1-jén.

            az elnök

         W. SCHÖNFELDER


title: 2010/286/: A Tanács határozata ( 2010. január 19. ) az Olaszországban fennálló túlzott hiányról

text:
               21.5.2010

               HU

               Az Európai Unió Hivatalos Lapja

               L 125/40

         A TANÁCS HATÁROZATA
   (2010. január 19.)
   az Olaszországban fennálló túlzott hiányról
   (2010/286/EU)
   AZ EURÓPAI UNIÓ TANÁCSA,
   tekintettel az Európai Unió működéséről szóló szerződésre és különösen annak 126. cikke (6) bekezdésére, összefüggésben annak 126. cikke (13) bekezdésével és 136. cikkével,
   tekintettel a Bizottság javaslatára,
   tekintettel az Olaszország által tett észrevételekre,
   mivel:

               (1)

               Az Európai Unió működéséről szóló szerződés 126. cikkének (1) bekezdése szerint a tagállamoknak kerülniük kell a túlzott költségvetési hiányt.

               (2)

               A Stabilitási és Növekedési Paktum az árstabilitás és az erős, fenntartható, munkahelyteremtéshez vezető növekedés eszközeként a rendezett államháztartás célkitűzésén alapul.

               (3)

               Az Európai Unió működéséről szóló szerződés 126. cikke szerinti túlzott hiány esetén követendő eljárás, amelyet a túlzott hiány esetén követendő eljárás végrehajtásának felgyorsításáról és pontosításáról szóló, 1997. július 7-i 1467/97/EK tanácsi rendelet (1) (a Stabilitási és Növekedési Paktum része) részletez, előírja, hogy a túlzott hiány fennállását határozatban kell megállapítani. A 1467/97/EK rendelet állapítja meg az Európai Közösséget létrehozó szerződés 104. cikke – az időközben az Európai Unió működéséről szóló szerződés 126. cikke – végrehajtására vonatkozó rendelkezéseket. Az Európai Unió működéséről szóló szerződéshez csatolt, a túlzott hiány esetén követendő eljárásról szóló jegyzőkönyv további rendelkezéseket állapít meg a túlzott hiány esetén követendő eljárás végrehajtására vonatkozóan. A 479/2009/EK tanácsi rendelet (2) megállapítja az említett jegyzőkönyv rendelkezéseinek alkalmazására vonatkozó részletes szabályokat és meghatározásokat.

               (4)

               A Stabilitási és Növekedési Paktum 2005-ös reformja a Paktum eredményességének és közgazdasági megalapozottságának fokozását és az államháztartás hosszú távú fenntarthatóságának védelmét tűzte ki célul. Célja volt továbbá különösen annak biztosítása, hogy a túlzott hiány esetén követendő eljárás valamennyi szakaszában vegyék teljes mértékben figyelembe mindenekelőtt a gazdasági és költségvetési hátteret. A Stabilitási és Növekedési Paktum így támogatja azokat a kormányzati politikákat, amelyek a gazdasági helyzet figyelembevétele mellett a költségvetés stabilitásának gyors visszaállítását célozzák.

               (5)

               Az Európai Közösséget létrehozó szerződés 104. cikkének (5) bekezdése – az időközben az Európai Unió működéséről szóló szerződés 126. cikkének (5) bekezdése – értelmében a Bizottság véleményt terjeszt a Tanács elé, ha úgy ítéli meg, hogy valamely tagállamban túlzott hiány áll fenn vagy következhet be. Az Európai Közösséget létrehozó szerződés 104. cikkének (3) bekezdése – az időközben az Európai Unió működéséről szóló szerződés 126. cikkének (3) bekezdése – szerinti jelentését, valamint összhangban az Európai Közösséget létrehozó szerződés 104. cikke (4) bekezdésével – az időközben az Európai Unió működéséről szóló szerződés 126. cikkének (4) bekezdése –, a Gazdasági és Pénzügyi Bizottság véleményét figyelembe véve, a Bizottság megállapította, hogy Olaszországban túlzott hiány áll fenn. Ezért 2009. november 11-én a Bizottság Olaszország vonatkozásában ennek megfelelő véleményt terjesztett a Tanács elé (3).

               (6)

               Az Európai Unió működéséről szóló szerződés 126. cikkének (6) bekezdése szerint a Tanácsnak figyelembe kell vennie az érintett tagállam esetleges észrevételeit, mielőtt egy általános értékelés alapján határozna arról, hogy fennáll-e túlzott hiány. Olaszország esetében ez az általános értékelés ebben a határozatban rögzített megállapításokat eredményezi.

               (7)

               Az olasz hatóságok által 2009 októberében bejelentett adatok alapján az államháztartási hiány Olaszországban 2009-ben a tervek szerint eléri a GDP 5,3 %-át, tehát jóval túllépi a GDP 3 %-ában meghatározott referenciaértéket. A Szerződés és a Stabilitási és Növekedési Paktum értelmében a referenciaérték tervezett túllépése kivételesnek tekinthető. Elsősorban a Szerződés és a Stabilitási és Növekedési Paktum értelmében vett jelentős mértékű gazdasági visszaesés eredménye. A Bizottság szolgálatainak 2009. őszi előrejelzése szerint Olaszországban a reál-GDP a 2008-as 1 %-os csökkenés után 2009-ben 4,7 %-kal szűkül. 2010-re mérsékelt élénkülés várható, amely 2011-ben erősödik. Emellett a referenciaérték tervezett túllépése nem tekinthető átmenetinek, mivel az előrejelzés alapján a hiány 2010-ben tovább emelkedik, majd változatlan politikát feltételezve 2011-ben csak csekély mértékben csökken Az európai gazdaságélénkítési tervvel összhangban, a válságra reagálva bevezetett, egymást követő gazdaságélénkítő csomagok keretében hozott (az alacsony jövedelmű csoportok és az alapvető ipari ágazatok támogatását célzó) diszkrecionális intézkedések várhatóan nem terhelik jelentősen az államháztartás egyenlegét, mivel – az olasz hatóságok szerint – azok teljes mértékű finanszírozása főként a meglévő eszközök újraelosztása révén történik. A Szerződés hiányra vonatkozó kritériuma nem teljesül.

               (8)

               Az olasz hatóságok által 2009 októberében bejelentett adatok alapján a bruttó államadósság már a gazdasági és monetáris unió III. szakaszának kezdete előtt jóval a GDP 60 %-ában kifejezett referenciaérték fölött volt és 2009-ben a tervek szerint GDP 115,1 %-át teszi ki. A Bizottság szolgálatainak 2009. őszi előrejelzése azt vetíti előre, hogy az adósságállomány 2011-ben tovább növekedik 117,8 %-ra. A Szerződés és a Stabilitási és Növekedési Paktum értelmében az adósságarány nem tekinthető elegendő mértékben csökkenőnek, és a referenciaértékhez kielégítő ütemben közelítőnek. A Szerződés adósságra vonatkozó kritériuma nem teljesül.

               (9)

               Az 1467/97/EK rendelet 2. cikke (4) bekezdésének megfelelően az „érdemleges tényezők” csak akkor vehetők figyelembe az Európai Unió működéséről szóló szerződés 126. cikkének (6) bekezdése szerint túlzott hiány fennállását megállapító tanácsi határozatban, ha a kettős feltétel – vagyis hogy a hiány közel marad a referenciaértékhez és a referenciaérték túllépése átmeneti – teljes mértékben teljesül. Olaszország esetében ez a kettős feltétel nem teljesül, ezért az említett határozathoz vezető lépések során érdemleges tényezők figyelembevételére nem kerül sor,

         ELFOGADTA EZT A HATÁROZATOT:
   1. cikk
   Az általános értékelésből következik, hogy Olaszországban túlzott hiány áll fenn.
   2. cikk
   Ennek a határozatnak a címzettje az Olasz Köztársaság.

      Kelt Brüsszelben, 2010. január 19-én.

            a Tanács részéről

            az elnök

         E. SALGADO

      (1)  HL L 209., 1997.8.2., 6. o.

      (2)  HL L 145., 2009.6.10., 1. o.

      (3)  Az Olaszországra vonatkozó, a túlzott hiány esetén követendő eljáráshoz kapcsolódó valamennyi dokumentum a következő weboldalon található: http://ec.europa.eu/economy_finance/netstartsearch/pdfsearch/pdf.cfm?mode = _m2